তবেকি আশার কোন আলোই আর বেঁচে নেই? না সেরম ভাববার সময় এখনও আসেনি বোধহয়। আর সেই আশাটুকু আছে বলেই আমার এই লেখাটি লিখতে বসা। আমার জাওয়া আসার পথেই শত শত গাছ কাটা আমি দেখেছি, কারণে বা অকরণে । পাশাপাশি আমি দেখেছি রাস্তার ধারের ঝুপড়ীর নাপিতটি রোজ জল দিয়ে বাঁচিয়ে রাখছে একটি অশ্বত্থ আর একটি কৃষ্ণচূড়া গাছকে। শনি মন্দিরের সামনের বট গাছ দুটি হঠাতই গজিয়ে উঠেছিল। বৃষ্টির জল পেয়ে এখন ফলফল করছে। কোন এক সহৃদয় ব্যক্তি বাঁশ দিয়ে ঠেকনাও বানিয়ে দিয়েছে। টিনের চাল ওয়ালা চা'উলি শত অসুবিধার মাঝেও, একটু ঠাণ্ডার আশায় উপরে ফেলেনি দরজার সামনে গজিয়ে ওঠা কদম গাছটিকে। "সিদ্ধা'-র লাগানো রাস্তার ধারের গাছ গুলির অধিকাংশ উন্নতির যজ্ঞে বলি হলেও লুকিয়ে চুরিয়ে দু একটি এখনও মাথা তুলে দাঁড়িয়ে আছে। কিছু আবার প্রতিবেশীদের যত্নও আদায় করে নিয়েছে। সোদপুর ট্রাফিক মোরের সিভিক পুলিশ দুটি, নিজেদের হাতে জলের ড্রাম, ব্যাটারির খোল দিয়ে দিব্বি টব বানিয়ে ফেলেছে। খোল পচিয়ে সার দিতেও আমি দেখেছি। বড় হচ্ছে দু-তিনটে সবুজ প্রাণ। আর আমি! আমি কি করছি? আমার বাড়ীর ক্ষুদ্র পরিসরে ২টি নিম, একটি করে স্থল পদ্ম, বাতাবি ও পেয়ারা গাছ বড় করছি। কিছু ছোট গাছ ও লাগিয়েছি। আপনারা? আপনারাও নিশ্চয় কিছু না কিছু করছেন॥